Langhaleskjelldyr

Langhaleskjelldyr (Phataginus tetradactyla) inngår som én av to arter i slekten Phataginus (små trelevende afrikanske skjelldyr), som videre er én av tre slekter i skjelldyrfamilien (Manidae). Arten er monotypisk og er hovedsakelig utbredt i tropisk regnskog i Vest- og Sentral-Afrika. Arten er ifølge IUCNs rødliste sårbar.


== Biologi ==
Langhaleskjelldyret har en total lengde på opp mot 120 cm og veier typisk omkring 3,6 kg. Den lange gripehalen utgjør opp mot 2/3 av lengden. Arten er mer dagaktiv enn andre skjelldyr og kan ha en preferanse for elve- og sumpskog. Arten er i større grad trelevende enn sin nærmeste slektning. Den parer seg gjennom hele året, og ungen (kun én) fødes i trehuler (trolig én gang årlig). Artet eter trolig nesten utelukkende maur, i motsetning til sine nærmeste slektninger som helst eter termitter. Arten lever solitært utenom paringstiden.Afrikanske trelevende skjelldyr skiller seg fra de to terrestriske artene på flere områder. For eksempel gjennom å være betydelig mindre, ha irregulært arrangerte skjell, en lengre hale i forhold til størrelsen, tilstedeværelsen av haleputer som brukes under klatring, veldig små førstefingerklør på framlabbene og behåring nederst på forlemmene (i motsetning til skjell), og større øyne. Selv om både langhaleskjelldyret og hvitbukskjelldyret har lange haler, så er langhaleskjelldyrets hale signifikant lenger.


== Taksonomi ==
Per nå består Phataginus av kun to arter, men en stor undersøkelse av Gaubert et al. (2018), publisert i Journal of Heredity, viser at den ene arten, P. tricuspis deler seg i to klader, med henholdsvis to og fire klart avgrensede genetiske typer. Den første kladen inkluderer spp. tricuspis i Sentral-Afrika og spp. tricuspis i Gabon. Den andre kladen inkluderer spp. tricuspis i Dahomey Gap (den delen av den skogbevokste Guninea-savannen som strekker seg til kysten av Benin, Togo og Ghana), spp. tricuspis i Ghana, spp. tricuspis i Vest-Afrika, og spp. tricuspis i det vest-sentrale Afrika. Det kan altså være snakk om at arten må deler opp i flere arter, men dette spørsmålet er ikke avklart.


== Trusler ==
Skjelldyr er mer utsatt for ulovlig jakt og handel enn noe annet dyr i hele verden. Kjøttet regnes av noen for å være en eksklusiv delikatesse og skjellene brukes i tradisjonell østlig medisin, selv om alle artene er fredet. I april 2019 oppdaget tollmyndighetene i Singapore en container på vei til Vietnam fra Nigeria, som ifølge papirene skulle inneholde kassiafrø. Den viste seg å inneholde skjell fra to afrikanske skjelldyrarter, til en verdi av 38 millioner amerikanske dollar. Det tilsvarer cirka 17 000 skjelldyr og var det største beslaget i verden, noen sinne. Én uke senere dukker det opp en ny container, på vei til den samme destinasjonen, som viste seg å inneholde skjell etter hele 21 000 skjelldyr.To av skjelldyrartene er såkalte EDGE-arter, kinaskjelldyr og malayskjelldyr, som regnes blant verdens mest truede dyrearter. Begge står også på EDGE fokal-art liste og er ifølge IUCNs rødliste kritisk truet av utryddelse, sammen med filippinskjelldyr. I tillegg er indiaskjelldyr, hvitbukskjelldyr og kjempeskjelldyr sterkt truet og savanneskjelldyr og langhaleskjelldyr sårbare.


== Inndeling ==
Inndelingen følger Gaubert et al. (2018).

Pholidota, skjelldyr
Manidae, skjelldyrfamilien
Maninae, asiatiske skjelldyr
Smutsiinae, store terrestriske afrikanske skjelldyr
Phatagininae, små trelevende afrikanske skjelldyr
Phataginus
P. tetradactyla, langhaleskjelldyr
P. tricuspis, hvitbukskjelldyr


== Referanser ==


== Eksterne lenker ==
(en) Langhaleskjelldyr i Global Biodiversity Information Facility 
(en) Langhaleskjelldyr hos NCBI 
(en) Kategori:Phataginus tetradactyla – bilder, video eller lyd på Wikimedia Commons 
(en) Manis tetradactyla – galleri av bilder, video eller lyd på Wikimedia Commons 
Phataginus tetradactyla – detaljert informasjon på Wikispecies